Pernille Rosenkrantz-Theil (EL), 2002-03-12:
I hvert fald ikke mens jeg har været her, har det været normalt, at der er så lang en debat under en anden behandling, men det er jo heller ikke et normalt forslag, vi har med at gøre.
Der er kommet utrolig mange indsigelser imod det her forslag.
Hr. Aage Frandsen nævnte de mange deputationer; jeg har taget alle bilagene med herned, så man kan se, hvor mange mennesker der har henvendt sig med indsigelser imod det her forslag.
Ofte er det personlige, hjertegribende historier fra mennesker, der har haft gavn og glæde af daghøjskoleophold, af folkeoplysningen og af den fri ungdomsuddannelse.
Men hvad er reaktionen fra »den lille mands parti«?
Men tydeligvis er VKO ligeglade; spindoktorerne har fortalt, at de her grupper ikke råber særlig højt, og der er sikkert heller ikke nok af dem til, at de kan stemme VK af magten. Jeg synes, at med den her rodebutik af et lovforslag viser regeringen sit sande sorte uddannelsesansigt. Væk med det alternative, væk med det frie valg, væk med alt det, der er anderledes, væk med store dele af tilskuddene til folkeoplysningen, daghøjskolerne skal slagtes.
Det er konsekvensen af lovforslaget uanset overgangsordninger og alle de her smukke, men tomme ord om kommunal forankring, regeringspartierne kommer med.
Den fri ungdomsuddannelse har været en succes, siden den startede i 1995, det kan man læse af den evaluering, som PLS har lavet, men den skal væk, fordi den ikke passer ind i Venstres verdensbillede af uddannelsesområdet.
Man er altså fuldstændig ligeglad med, om det virker.
Man er fuldstændig ligeglad med, at man endelig har fået en gruppe mennesker ind i uddannelsessystemet, som man tidligere ikke har kunnet få fingrene i, for Venstre kan ikke lide den fri ungdomsuddannelse.
Så meget for Venstres frie valg.
Specielt er det ondsindet af regeringen at stoppe uddannelsesplanerne den 31. januar, når lovforslaget ikke engang er vedtaget.
Enhedslisten mener, at det er lovgivning med tilbagevirkende kraft, og det er dybt, dybt beklageligt for de unge, der havde håbet på at gå i gang nu, for de unge, som faktisk havde stoppet deres arbejde, havde stoppet anden uddannelse, var gået i gang med et introduktionsforløb og så får at vide, at regeringen lukker uddannelsen, og så står de med absolut ingenting.
Enhedslisten skal derfor foreslå, at Folketinget i det mindste viser almindelig anstændighed, og at uddannelsesplaner, der er indleveret inden lovens vedtagelse, skal godkendes.
Lovforslaget indeholder så også en voldsom nedskæring af folkeoplysningen.
Kommunerne skal gå fra at finansiere to tredjedele af den enkelte forenings udgifter til en tredjedel, og samtidig skal kommunalbestyrelsen nu definere kernefag og kerneemner, altså en klar centralisering, en klar afvigelse fra den oprindelige folkeoplysningstanke.
Regeringens støtteparti har nu erkendt, at man måske var en lille bitte smule for hurtig på aftrækkeren, når det gjaldt folkeoplysningen, og så har man trukket nogle af nedskæringerne i land, for så vidt angår deltagerbetalingen for pensionister og handicappede.
Det er da udmærket, men det betyder i øvrigt stadig, at de handicappedes deltagerbetaling bliver fordoblet, og her taler vi altså om folk, som har meget svært ved at øge deres indtægt for dermed at få råd til at gå på de her aftenskolekurser - en fordobling af de handicappedes deltagerbetaling.
I Enhedslisten mener vi, at vi skal en anden vej.
Hvis Danmark skal blive et velfærdssamfund for alle og ikke kun for to tredjedele af det her samfund, så er uddannelse et af de allerallervigtigste områder.
Det er et område, som kræver ressourcer, det er et område, der kræver penge, og det synes vi man skal prioritere.
Uddannelse til alle er fuldstændig nødvendig, hvis alle skal have bedre og lige vilkår, men det ønsker den her regering ikke.
Regeringen har så travlt med at spare, at den slags menneskelige hensyn er blevet komplet ligegyldige.
Vi kan ikke engang få en diskussion om visionerne for uddannelsessystemet, for det her har ikke noget at gøre med visioner, det her har noget at gøre med skattestop.
Ja, jeg synes, det her lovforslag er et sørgeligt eksempel på, at økonomien og markedet har sejret over mennesket.